K. Sárközy, poslankyňa: (2001-12-17):
Výbor Národnej rady Slovenskej republiky pre sociálne veci a bývanie ako gestorský výbor pri rokovaní o návrhu na vyslovenie súhlasu Národnej rady Slovenskej republiky s vypovedaním Dohovoru Medzinárodnej organizácie práce o nočnej práci žien zamestnávaných v priemysle (revidovaný v roku 1948) č. 89 z roku 1948 Slovenskou republikou a návrhu na vyslovenie súhlasu Národnej rady Slovenskej republiky s ratifikáciou Dohovoru Medzinárodnej organizácie práce o nočnej práci č. 171 z roku 1990 Slovenskou republikou podáva Národnej rade Slovenskej republiky podľa § 79 ods. 1 a § 88 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov. Predseda Národnej rady Slovenskej republiky rozhodnutím č. 1405 zo dňa 6. decembra 2001 pridelil návrhy na prerokovanie ústavnoprávnemu výboru, zahraničnému výboru, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre ľudské práva a národnosti. Ako gestorský výbor určil Výbor Národnej rady Slovenskej republiky pre sociálne veci a bývanie. Gestorský výbor nedostal do 14. decembra 2001 žiadne stanoviská poslancov Národnej rady Slovenskej republiky, ktorí nie sú členmi výborov Národnej rady Slovenskej republiky, ktorým boli návrhy pridelené. Vysloviť súhlas s návrhmi odporučili ústavnoprávny výbor, Zahraničný výbor Národnej rady Slovenskej republiky, Výbor Národnej rady Slovenskej republiky pre ľudské práva a národnosti a Výbor Národnej rady Slovenskej republiky pre sociálne veci a bývanie. Z uznesení výborov Národnej rady Slovenskej republiky, ktoré návrhy prerokovali, nevyplývajú žiadne návrhy. Gestorský výbor na základe stanovísk výborov k návrhu na vyslovenie súhlasu Národnej rady Slovenskej republiky s vypovedaním Dohovoru Medzinárodnej organizácie práce o nočnej práci žien zamestnávaných v priemysle (revidovaný v roku 1948) č. 89 z roku 1948 Slovenskou republikou a návrhu na vyslovenie súhlasu Národnej rady Slovenskej republiky s ratifikáciou Dohovoru Medzinárodnej organizácie práce o nočnej práci č. 171 z roku 1990 Slovenskou republikou vyjadrených a v ich uzneseniach uvedených v časti III tejto spoločnej správy a v stanovisku gestorského výboru odporúča Národnej rade Slovenskej republiky v súlade s § 88 ods. 2 a 3 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa čl. 86 písm. j) Ústavy Slovenskej republiky vysloviť súhlas a rozhodnúť, že Dohovor Medzinárodnej organizácie práce o nočnej práci č. 171 z roku 1990 je medzinárodná zmluva podľa čl. 7 ods. 5 Ústavy Slovenskej republiky, ktorá má prednosť pred zákonmi. Gestorský výbor určil spoločnú spravodajkyňu výboru Kláru Sárközy predložiť Národnej rade Slovenskej republiky spoločnú správu o výsledku prerokovania uvedených návrhov vo výboroch a návrh na uznesenie Národnej rady Slovenskej republiky. Spoločná správa výborov Národnej rady Slovenskej republiky o prerokovaní návrhov bola schválená uznesením Výboru Národnej rady Slovenskej republiky pre sociálne veci a bývanie č. 422 zo 14. decembra 2001. Súčasťou spoločnej správy bude aj návrh na uznesenie Národnej rady Slovenskej republiky. Ďakujem, skončila som, môžete otvoriť rozpravu. J. Migaš, predseda NR SR: Ďakujem, pani poslankyňa. Nech sa páči, zaujmite miesto určené pre spravodajcov. Otváram rozpravu o tomto bode programu. Písomne sa neprihlásil nikto. Pýtam sa, či sa do rozpravy hlási niekto ústne. Nie je to tak. Vyhlasujem rozpravu o tomto bode programu za skončenú. Minister sa nechce vyjadriť. Spravodajkyňa sa tiež nechce vyjadriť. Hlasovať budeme neskôr. Panie poslankyne, páni poslanci, teraz pristúpime k prerokovaniu bodu návrh poistného rozpočtu Všeobecnej zdravotnej poisťovne na rok 2002 . Návrh vám bol rozdaný ako tlač 1224, nové znenie a informáciu výborov ste dostali ako tlač 1224a, ktorej súčasťou je návrh uznesenia Národnej rady. Návrh rozpočtu uvedie predseda Správnej rady Všeobecnej zdravotnej poisťovne pán Martin Demeš. Nech sa páči, pán predseda, máte slovo. M. Demeš, predseda Správnej rady Všeobecnej zdravotnej poisťovne: Vážený pán predseda, vážený pán minister, vážené panie poslankyne, páni poslanci, Všeobecná zdravotná poisťovňa v súlade so zákonom č. 273/1994 Z. z. o zdravotnom poistení predkladá na schválenie Národnej rade Slovenskej republiky návrh poistného rozpočtu Všeobecnej zdravotnej poisťovne na rok 2002. Vážna finančná situácia, do ktorej sa dostala Všeobecná zdravotná poisťovňa v tomto roku dlhodobým neriešením nahromadených problémov v systéme a pod ťarchou nekompromisných krokov jej veriteľov, prinútila vedenie a Správnu radu Všeobecnej zdravotnej poisťovne k predloženiu takého návrhu rozpočtu, ktorý v pôvodnom znení neakceptoval výšku platby poistného plateného štátom a Národným úradom práce navrhovanú v štátnom rozpočte pre rok 2002. Tento návrh vyjadroval reálnu potrebu zdrojov, ktoré sú nevyhnutné na riešenie finančnej krízy v systéme zdravotného poistenia a na zastavenie ďalšieho zhoršovania úrovne poskytovanej zdravotnej starostlivosti občanom Slovenskej republiky. Po schválení štátneho rozpočtu na rok 2002 Všeobecná zdravotná poisťovňa vypracovala nové znenie návrhu rozpočtu, ktorý už zohľadňuje východiská prijaté v štátnom rozpočte a súčasne upozorňuje na riziká takto schváleného rozpočtu. Plánované príjmy Všeobecnej zdravotnej poisťovne v roku 2002 navrhnuté na rozdelenie do fondov v novom znení rozpočtu dosiahnu sumu 37,846 mld. Sk, čo je vplyvom schváleného pozmeňujúceho návrhu k štátnemu rozpočtu cirka o 300 mil. viacej, ako umožňoval pôvodný návrh štátneho rozpočtu, avšak o 5 mld. menej, ako požadovala Všeobecná zdravotná poisťovňa vo svojom pôvodnom návrhu poistného rozpočtu. V zmysle zákona č. 273/1994 Z. z. musí byť poistný rozpočet zostavený tak, aby výdavky neprevýšili príjmy. Rozpočet Všeobecnej zdravotnej poisťovne je aj v novom znení postavený ako vyrovnaný rozpočet, avšak na realizáciu vyrovnaného rozpočtu sú nevyhnutné tieto predpoklady: 1. Splátky návratnej finančnej výpomoci v roku 2002 musí vláda Slovenskej republiky odpustiť Všeobecnej zdravotnej poisťovni v sume cirka 820 mil.. 2. Finančné zdroje na krytie výkonov musia postačovať na úrovni objemu roku 2001, to znamená, že pripravované cenové opatrenie, ktoré zakladá nárok na ďalšie zdroje, si vyžiada úplne novú zmluvnú filozofiu, než aká sa praktizovala doteraz. Regulácia výkonov bude vo viacerých nemocniciach možná len na úrovni nižšieho objemu výkonov, než aký bol doteraz v prospech iných kvalitných a efektívnejších nemocníc. Všeobecná zdravotná poisťovňa tak svojou činnosťou bude viac-menej zasahovať do siete služieb, ktorú inak stanovuje Ministerstvo zdravotníctva Slovenskej republiky. Nepochybne sa tým Všeobecná zdravotná poisťovňa dostane do množstva konfrontácií a bude potrebná podpora ministerstva zdravotníctva aj celej vlády. 3. Náklady na lieky v budúcom roku nesmú presiahnuť 5-percentný medziročný nárast, čo pri doterajších trendoch vývoja by si vyžiadalo na ministerstve zdravotníctva prehodnotenie kategorizácie na úrovni krízovej kategorizácie. 4. Z mimorozpočtových zdrojov je nevyhnutné znížiť vysokú zadlženosť Všeobecnej zdravotnej poisťovne za lieky a zdravotnícke pomôcky a skrátiť termíny úhrad maximálne na 3 mesiace po lehote splatnosti. Iba za týchto podmienok možno predpokladať, že sa zastaví proces uplatňovania penále, nakoľko v návrhu rozpočtu sa vôbec nepočíta s úhradou penalizačných faktúr. 5. Je potrebné vyriešiť otázku možného konkurzu na Všeobecnú zdravotnú poisťovňu a zastaviť pokusy o úhradu záväzkov poisťovne Perspektíva z vlastných zdrojov. Za týmto účelom je potrebné vyčleniť ďalšie mimorozpočtové zdroje na dofinancovanie Všeobecnej zdravotnej poisťovne. Splnenie týchto predpokladov nie je v rukách vedenia Všeobecnej zdravotnej poisťovne, ale predovšetkým vlády Slovenskej republiky. A vyžiada si od nej vyčleniť pre VŠZP značné finančné prostriedky. Za daných okolností je predloženie návrhu poistného rozpočtu Všeobecnej zdravotnej poisťovne na rok 2002 splnením povinnosti, ktorú zákon ukladá Všeobecnej zdravotnej poisťovni, avšak nie je vyjadrením jej reálnych očakávaní. Vážený pán predseda, vážené panie poslankyne, páni poslanci, dovoľte, aby som vám v závere poprial pekné Vianoce, šťastlivý nový rok a pevné zdravie všetkým, lebo náš rozpočet to bude určite veľmi potrebovať. J. Migaš, predseda NR SR: Ďakujem, pán predseda. Nech sa páči, zaujmite miesto určené pre navrhovateľov. Dávam slovo podpredsedovi Výboru Národnej rady pre zdravotníctvo poslancovi Barnabásovi Ferkóovi a prosím, aby informoval o výsledku prerokovania návrhu vo výboroch Národnej rady. Nech sa páči, pán poslanec. B. Ferkó, poslanec: Ďakujem, pán predseda. Vážené dámy, vážení páni, dovoľte, aby som predniesol informáciu Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre financie, rozpočet a menu o výsledku prerokovania návrhu poistného rozpočtu Všeobecnej zdravotnej poisťovne na rok 2002 (tlač 1224). Predseda Národnej rady Slovenskej republiky rozhodnutím č. 1337 zo dňa 17. októbra 2001 pridelil návrh poistného rozpočtu Všeobecnej zdravotnej poisťovne na rok 2002 Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre zdravotníctvo na prerokovanie v termíne do 16. novembra 2001. Predseda Národnej rady Slovenskej republiky vo svojom rozhodnutí ako gestorský výbor určil Výbor Národnej rady Slovenskej republiky pre zdravotníctvo s tým, že na základe rokovaní výborov predloží Národnej rade Slovenskej republiky správu výborov o priebehu a výsledkoch rokovania k predmetnému návrhu spolu s návrhom na uznesenie Národnej rady Slovenskej republiky najneskôr 3 dni po schválení zákona o štátnom rozpočte na rok 2002. Návrh poistného rozpočtu bol predložený v súlade s § 49 ods. 3 zákona Národnej rady č. 273/1994 Z. z. o zdravotnom poistení, o financovaní zdravotného poistenia, o zriadení Všeobecnej zdravotnej poisťovne a zriaďovaní rezortných, odvetvových, podnikových a občianskych zdravotných poisťovní v znení neskorších predpisov. Výbor Národnej rady Slovenskej republiky pre zdravotníctvo začal o predloženom návrhu poistného rozpočtu Všeobecnej zdravotnej poisťovne na rok 2002 rokovať 14. novembra 2001. Výbor svojím uznesením č. 211 prerušil rokovanie o návrhu poistného rozpočtu Všeobecnej zdravotnej poisťovne na rok 2002 s tým, že uvedený návrh výbor prerokuje až po schválení návrhu zákona o štátnom rozpočte na rok 2002 v Národnej rade. Výbor Národnej rady Slovenskej republiky pre financie, rozpočet a menu prerokoval predložený návrh dňa 23. novembra 2001. Výbor svojím uznesením č. 832 vyjadril súhlas s predloženým návrhom a odporučil Národnej rade Slovenskej republiky návrh poistného rozpočtu Všeobecnej zdravotnej poisťovne na rok 2002 schváliť s tým, že príjmy sa rozpočtujú vo výške 42,830 223 mld. Sk, výdavky vo výške 42,830 223 mld. Sk, v tom predpokladá základný fond zdravotného poistenia výdavky vo výške 40,511 329 mld., rezervný fond výdavky vo výške 178,557 mil. Sk, účelový fond výdavky vo výške 707,929 mil. Sk a výdavky správneho fondu sa rozpočtujú vo výške 1,432 408 mld. Sk. Výbor Národnej rady Slovenskej republiky pre zdravotníctvo pokračoval v rokovaní o návrhu poistného rozpočtu Všeobecnej zdravotnej poisťovne na rok 2002 po schválení návrhu štátneho rozpočtu Slovenskej republiky na rok 2002 v Národnej rade dňa 17. decembra 2001. Vymeriavací základ pre platbu štátu bol schválený v zákone o štátnom rozpočte vo výške 2 750 Sk a pre platbu Národného úradu práce bol stanovený v § 8 písm. a) vo výške 3 540 Sk. V súvislosti s tým Správna rada Všeobecnej zdravotnej poisťovne predložila nové znenie návrhu poistného rozpočtu Všeobecnej zdravotnej poisťovne na rok 2002. Výbor predložený návrh prerokoval a neprijal platné uznesenie, pretože za návrh uznesenia, ktoré je uvedené v prílohe, nehlasovala nadpolovičná väčšina prítomných členov. Výbor schválil uznesenie č. 219, ktorým žiada ministerku financií, aby mesačne informovala výbor o tranžiach zo spotrebnej dane z tabaku a tabakových výrobkov, ktoré idú mesačne do zdravotníctva. Výbor ďalej ukladá Správnej rade Všeobecnej zdravotnej poisťovne, aby 10 mil. Sk zo správneho fondu vyčlenila na vypracovanie vlastnej koncepcie liekovej politiky. Výbor odporučil Národnej rade, aby návrh poistného rozpočtu Všeobecnej zdravotnej poisťovne na rok 2002 odôvodnil na schôdzi Národnej rady Slovenskej republiky predseda Správnej rady Všeobecnej zdravotnej poisťovne MUDr. Martin Demeš. Ďakujem, pán predseda, skončil som, môžete otvoriť rozpravu a hlásim sa do rozpravy ako prvý. J. Migaš, predseda NR SR: Nech sa páči, zaujmite miesto určené pre spravodajcov. Panie poslankyne, páni poslanci, otváram rozpravu o tomto bode programu. Písomne sa prihlásil jeden poslanec, pán poslanec Zelník. Nech sa páči, pán poslanec Zelník.